L-UE qed tippreżenta għall-ewwel darba l-inizjattiva tagħha għal riforma wiesgħa tal-Organizzazzjoni Dinjija Doganali (WCO), il-forum globali li jifforma standards internazzjonali u azzjoni komuni fil-qasam tad-dwana. L-inizjattiva ta' modernizzazzjoni tgħin biex issaħħaħ il-pożizzjoni tad-WCO bħala istituzzjoni multilaterali ewlenija u tgħinha tindirizza b'mod aktar effettiv, l-iżviluppi fl-ambjent kummerċjali internazzjonali tal-lum li dejjem qiegħed jinbidel, filwaqt li tappoġġa t-tranżizzjonijiet ekoloġiċi u diġitali. L-inizjattiva tal-UE se tiġi preżentata lill-Membri kollha tad-WCO fis-sessjoni tal-Kunsill tad-WCO li tibda llum. Id-WCO għandha aktar minn 180 membru, inkluż l-UE u l-Istati Membri tagħha. Bħala l-unika organizzazzjoni globali li tieħu ħsieb kwistjonijiet doganali, id-WCO tindirizza għadd sinifikanti ta' suġġetti fil-qasam, kif ukoll dawk relatati mal-kummerċ internazzjonali, mas-sigurtà u mat-trasport. Madankollu, sa mit-twaqqif tagħha, kważi 65 sena ilu, id-WCO qatt ma għaddiet minn riforma komprensiva, minkejja l-bidliet profondi fil-kummerċ internazzjonali u l-isfidi ġodda li qed iħabbtu wiċċhom magħhom l-amministrazzjonijiet doganali nazzjonali madwar id-dinja. B'mod partikolari, l-UE tara l-ħtieġa ta' prijoritizzazzjoni aktar ċara tal-ħidma tad-WCO f'konformità mal-isfidi għad-deċennji li ġejjin, titjib fil-governanza u fil-proċess tat-teħid tad-deċiżjonijiet tagħha, kif ukoll fl-effiċjenza tagħha. L-inizjattiva ta' modernizzazzjoni mressqa mill-UE din il-ġimgħa, tieħu l-forma ta' serje ta' rakkomandazzjonijiet li jenfasizzaw l-attivitajiet ewlenin tal-Organizzazzjoni, iżda fl-istess ħin jagħtu direzzjoni ċara lill-ħidma tagħha għall-ġejjieni sabiex tkun tista' ttejjeb il-pożizzjoni internazzjonali tagħha, u tagħmilha attur aktar effettiv għall-promozzjoni ta' kummerċ sikur, sigur u leġittimu. Fil-qosor, dak li qed tippreżenta l-UE jinkludi approċċ fi tliet stadji lejn riforma strateġika: Kuntest Sa mit-twaqqif tagħha fl-1952, id-WCO qatt ma kienet soġġetta għal riforma komprensiva u għalkemm fil-passat ġew indirizzati għadd ta' proposti għall-modernizzazzjoni, l-UE ħadet il-pożizzjoni li għandu jittieħed approċċ aktar komprensiv u koerenti. Dak li qed tressaq l-UE llum huwa allinjat mal-objettivi stabbiliti fil-Komunikazzjoni reċenti tal-Kummissjoni dwar Rieżami tal-Politika Kummerċjali — b'mod partikolari biex ikun hemm fis-seħħ qafas ta' negozjar ibbażat fuq ir-regoli biex jissaħħu r-reżiljenza u s-sostenibbiltà tal-ktajjen tal-provvista, u biex jiġu appoġġati t-tranżizzjonijiet diġitali u ekoloġiċi. Inizjattiva bħal din tkun konsistenti wkoll mal-istrateġija tal-Kummissjoni u tas-SEAE biex tingħata spinta ġdida u tissaħħaħ l-ordni multilaterali u biex meta l-UE titkellem b'vuċi waħda, ikollha rwol ewlieni fl-organizzazzjonijiet multilaterali. Il-passi li jmiss Wara l-konklużjoni tal-Kunsill tad-WCO din il-ġimgħa, huwa mistenni li d-WCO tidħol aktar fil-fond fid-diskussjonijiet dwar l-inizjattiva ta' modernizzazzjoni tal-UE fil-laqgħat sussegwenti tagħha u tinkludiha bħala programm strateġiku għaċ-ċiklu l-ġdid tagħha ta' politika. Għal aktar informazzjoni Is-sottomissjoni tal-UE għall-modernizzazzjoni tad-WCO: Ir-riforma tal-Organizzazzjoni Dinjija Doganali Multilateraliżmu mġedded adattat għas-seklu 21: l-aġenda tal-UE Komunikazzjoni dwar Rieżami tal-Politika Kummerċjali